Չժոու Սյուան

**Չժոու Սյուան** (չին.՝ 周璇, , ), հանրահայտ չինացի երգչուհի և կինոդերասանուհի: 1940-ական թվականներին դարձել է «յոթ մեծագույն երգչուհիներից» մեկը, թերևս ամենահայտնին, քանի որ միաժամանակ նկարահանվել է կինոյում։ Իր կարիերայի ընթացքում ձայնագրել է ավելի քան 200 երգ և նկարահանվել է 40 ֆիլմերում։

## Վաղ տարիներ
Սու Պուն (Չժոու Սյուանի ի ծնե անունը) վաղ տարիքում բաժանվել է ծնողներից և դաստիարակվել խնամատար ընտանիքում։ Ողջ կյանքում փնտրել է հարազատներին, սակայն ծագումը պարզվել է միայն մահից հետո։ Ըստ հետագա ուսումնասիրությունների, նրա ազգականը, որը կախվածություն է ունեցել ափիոնից, երեք տարեկան հասակում Պուին տարել է մեկ այլ քաղաք, որտեղ նրան վաճառել է Վանգ ընտանիքին: Այնտեղ Պուն ստացել է Վան Սյաոհուն անունը։ Այնուհետև նրան որդեգրել է Չժոու ընտանիքը և ստացել է Չժոու Սյաոհուն անունը։

13 տարեկանում վերցրել է Չժոու Սյուան բեմական կեղծանունը (չին.՝ 璇, «սյուան», որը նշանակում է «գեղեցիկ նեֆրիտ»)։

## Գործունեություն
1932 թվականին Չժոու Սյուանը սկսել է ելույթ ունենալ բեմում՝ Bright Moonlight Song and Dance թատերախմբի կազմում։ Տասնչորս տարեկան հասակում Սյուանը երկու անգամ շահել է Շանհայի երգի մրցույթի մրցանակը, և նրան սկսել են անվանել «Ոսկե ձայն» մականվամբ (չին.՝ 金嗓子)՝ բարձր նոտաներով մեղեդիներ կատարելու հեշտության համար։ 1935 թվականին Չժոուն սկսել է նկարահանվել կինոյում և արագ դարձել է գրամոֆոնների դարաշրջանի ամենահայտնի և պահանջված կատարողը, պահպանել է այդ տիտղոսը մինչև իր մահը՝ կատարելով բազմաթիվ հայտնի երգեր իր ֆիլմերից։

1937 թվականին դարձել է կինոյի հանրաճանաչ աստղ՝ նկարահանվելով ռեժիսոր Յուան Մուչժիի «Փողոցային հրեշտակ» ֆիլմում։

1946-1950 թվականներին Չժոու Սյուանը հաճախ է այցելել Հոնկոնգ՝ մասնակցելու այնպիսի ֆիլմերի նկարահանումներին, ինչպիսիք են «Կլանող սերը» (չին.՝ 長相思), 花外流鶯, 清宮秘史, «Ծիածանի երգը» (չին.՝ 彩虹曲)։ 1949 թվականին հանրությանը ներկայացնելով «Շանհայի գիշերները» (չին.՝ 夜上海), Չժոուն վերադարձել է Շանհայ։ Հաջորդ մի քանի օրերին Չժոուն ընդհատումներով բուժվել է հոգեբուժական կլինիկաներում՝ տառապելով հաճախակի նյարդային խանգարումներից։ Երկար տարիներ Չժոու Սյուանի կյանքը բարդ է եղել՝ անհաջող ամուսնություն, արտամուսնական երեխաներ, ինքնասպանության փորձեր։

Չժոու Սյուան նկարահանվել է 43 ֆիլմերում, որոնցից ամենասիրելի ֆիմը «Փողոցային հրեշտակ»-ն է։ Այս ֆիլմից նրա կատարմամբ երկու երգեր *Four Seasons Song* (չին.՝ 四季歌) և *The Wandering Songstress* ունեցել են երկարատև հայտնիություն։

## Մահ
Չժոու Սյուանը մահացել է Շանհայի հոգեբուժարանում 39 տարեկանում։ Մահվան պատճառ կարող է լինել էնցեֆալիտը հերթական նյարդային խանգարումից հետո։

Չժոու Սյուանը տարբեր տղամարդկանցից ծնված երկու որդի է ունեցել՝ Չժոու Վենը և Չժոու Վեյը։ Ըստ Չժոու Վենի կենսագրության՝ նրա կրտսեր խորթ եղբայր Վեյը եղել է Թան Դիի որդին (չին.՝ 唐棣), Վենի հայրը մնացել է անհայտ։

Չժոու Վեյը ներկայումս ապրում է Տորոնտոյում, երբեմն ելույթ է ունենում մետրոյում և մասնակցում է տարբեր երաժշտական նախագծերի։ Հայտնի է որպես ֆլեյտահար։ Ունի երկու դուստր, երկուսն էլ զբաղվում են երաժշտությամբ։ Ավագը՝ Չժոու Սյաոսյուանը, դասական դաշնակահարուհի է, սովորել է Կոնկորդիա համալսարանում, ներկայումս բնակվում է Պեկինում։

## Մշակութային ժառանգություն
Չժոու Սյուանի կատարմամբ երգերը շարունակում են մնալ նախորդ տարիների չինական երգերի ժողովածուների պարտադիր մասը։

Չժոու Սյուանի մասին իր որդիները հրատարակել են երկու կենսագրություն․ առաջինը գրել է Չժոու Վեյը իր կնոջ Չան Ցզինի հետ համատեղ (չին.՝ 常晶)՝ «Իմ մայրը Չժոու Սյուանն է» (չին.՝我的媽媽周璇), երկրորդը գրել է Չժոու Վենը «Չժոու Սյուանի օրագիրը։

### Վեճ կենսագրության վերաբերյալ
Չժոու Վենի մոր կենսագրության իր տարբերակը հրապարակելուց հետո, Չժոու Վեյը նրան մեղադրել է օրագրերի և փաստաթղթերի պատճեններ կեղծելու մեջ՝ նպատակ ունենալով խեղաթյուրել Չժոու Սյուանի կերպարը։ Պարզվել է նաև, որ Չժոու Վենը մանկուց ատել է Չժոու Վեյին։ Ծնվելուց հետո Վենին որդեգրել է մեկ այլ ընտանիք, և նա ընկել է վատ ազդեցության տակ։ Արդյունքում Վեյը դարձել է Չժոու Սյուանի պաշտոնական ժառանգը՝ շրջանցելով Վենին։

### Հեռուստատեսություն
1989 թվականին Television Broadcasts Limited-ում թողարկվել է Song Bird հեռուստասերիալը, որը պատմում է Չժոու Սյուանի և նրա սիրելիի մասին։ Դերերը համապատասխանաբար խաղացել են Նադյա Չանը և Լեոն Լայը։ Սերիալում Չժոու Սյուանի երգերը թարգմանվել են կանտոներեն և կատարվել են Չանի կողմից։ Հեռուստատեսությունում նրա հետ դուետ է երգել Լայը, իսկ ձայնագրություններում Չանի գործընկեր Դերիկ Վանը։

Չժոու Սյուանի կենսագրության Էկրանավորումը, որը գրել է Չժոու Վեյը, թողարկվել է որպես չինարենով «Չժոու Սյուան» սերիալ, որում գլխավոր դերը կատարել է Սեսիլիա Չեունը։ Չժոու Վեյը սերիալի ստեղծողներին մեղադրել է իր գիրքը սխալ մեկնաբանելու և ընտանիքի հեղինակությանը վնասելու մեջ։

## Ֆիլմագրություն
Միջազգային անվանումը տրված է միայն վաճառքի հանված ֆիլմերի համար․ չհրապարակված ֆիլմերի համար համապատասխան դաշտը դատարկ է:

## Ծանոթագրություններ

Կատեգորիա:20-րդ դարի դերասանուհիներ
Կատեգորիա:Դերասանուհիներ այբբենական կարգով
Կատեգորիա:Չինացի երգչուհիներ
Կատեգորիա:Չինացի կինոդերասաններ